Document ID: 32011D0634

РЕШЕНИЕ НА СЪВЕТА
от 17 май 2011 година
за подписване от името на Европейския съюз и за временно прилагане на Международното споразумение за какаото от 2010 година
(2011/634/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграфи 3 и 4 във връзка с член 218, параграф 5 от него,
като взе предвид предложението на Европейската комисия,
като има предвид, че:
(1)
На 25 юни 2010 г. конференцията за преговори, създадена под егидата на Конференцията на ООН за търговия и развитие, одобри текста на Международното споразумение за какаото от 2010 г. („споразумението“).
(2)
Споразумението бе договорено, за да замени Международното споразумение за какаото от 2001 г. („споразумението от 2011 г.“), чийто срок на действие бе продължен до 30 септември 2012 г. Съюзът е страна по споразумението от 2001 г. и следователно е в негов интерес да подпише и сключи споразумението, което го заменя.
(3)
Споразумението е открито за подписване от 1 октомври 2010 г. до 30 септември 2012 г. и инструментите за ратифициране, приемане или одобрение могат да бъдат депозирани през същия период.
(4)
Целите на споразумението попадат в рамките на общата търговска политика.
(5)
Споразумението следва да се подпише и да се прилага временно до приключване на процедурите по сключването му,
ПРИЕ НАСТОЯЩОТО РЕШЕНИЕ:
Член 1
Подписването на Международното споразумение за какаото от 2010 г. („споразумението“) се разрешава от името на Европейския съюз при условие на сключването на посоченото споразумение.
Текстът на споразумението е приложен към настоящото решение.
Член 2
Председателят на Съвета е оправомощен да посочи лицето/лицата, упълномощено(и) да подпише(ат) споразумението от името на Съюза.
Член 3
Споразумението се прилага временно (1) до приключване на процедурите по сключването му.
Член 4
Съюзът нотифицира генералния секретар на Организацията на обединените нации за намерението си да прилага временно споразумението в съответствие с член 56 от него.
Член 5
Настоящото решение влиза в сила в деня на приемането му.
Съставено в Брюксел на 17 май 2011 година.

Labels: 17
5
15